"Niisugused asjad pärandatakse perekonnas põlvest põlve," tähendas Richard ja tõusis kärmesti, et soovitud abi anda. "Mu isa ja mu vanaisa olid mõlemad oma arstitarkuse poolest kuulsad. Mitte niisugused nagu Marmaduke, kes puhub suureks  igasugused juhuslikud lood, nii nagu seegi kord, kui ta tollel mehel, kelle hobune seljast maha viskas, puusaliikme paigale pani; see juhtus enne seda, kui teie siia asundusse tulite, doktor. Minu isa ja vanaisa said korraliku õppuse ja raiskasid pool eluaega kõigi nende peenikeste oskuste õppimise peale. Mu vanaisa oli koguni kolledžiharidusega arst ja parim kogu koloonias - see tähendab kogu oma ümbruskonnas."